   Na WALTER MGULUCHUMA- KATAVI   BENKI ya NMB imetoa msaada wa  mabati  300 yenye thamani za  Sh 8,000,000 kwa ajili ya  Shule  ya Msingi  Kilida, iliyoko Halmashauri ya Mpimbwe, Wilaya ya  Mlele, Mkoa wa  Katavi, ambayo majengo yake yaliezuliwa na mvua mapema mwaka huu. Mbali ya msaada huo, pia wametoa  kompyuta 7 kwa ajili ya shule tatu za  sekondari zilizopo kwenye  halmashauri hiyo. Msaada  huo  ulikabidhiwa jana kwa   Mkuu wa Mkoa wa Katavi, Meja Jenerali mstaafu Raphael Muhuga na Meneja Mahusiano Biashara ya  Serikali wa NMB wa Kanda za  Nyanda za Juu,  Focus Lubende. Focus alisema uongozi wa Mkoa wa  Katavi ulitambua benki hiyo iko karibu na wananchi na hivyo kuwa ni sehemu ya kwanza ya kukimbilia ili kutatua changamoto ya majanga ya mvua yalioleta madhara makubwa wilayani Mlele.   Alisema vifaa hivyo  walivyovikabidhi ni sehemu ya ushiriki wao katika maendeleo ya jamii na wao kama benki  inayoongoza Tanzania kwa kuwa na matawi mengi wanahakikisha jamii inayowazunguka inafaidika kutokana  na faida wanayoipata.   Wanafahamu kuwa Shule ya Msingi Kilida ilipata janga la kuezuliwa paa   na majengo ya madarasa, hivyo kufanya mazingira ya wanafunzi kuwa magumu.   Mkuu wa Wilaya ya Mlele, Rachel Kasanda, alisema msaada huo utasaidia kurekebisha majengo ya  madarasa yaliyoezuliwa na mvua kali iliyonyesha Machi mwaka huu na kusababisha vifo vya watu sita na miundo mbinu mbalimbali kuharibika.   Naye Muhuga aliiomba ifungue matawi mengine kwenye wilaya hiyo.   Aliyataja maeneo  ambayo yana watu  wengi na mzunguko wa fedha kuwa ni Majimoto na Usevya, katika  Wilaya ya Mlele na Kasekese  wilayani Tanganyika.  